text: 900 millioner til Kolding Sygehus
  20 september 2010 kl. 08.17
  Regeringens ekspertudvalg har godkendt Region Syddanmarks forslag om en udbygning af Kolding Sygehus til 900 millioner kroner.
  - Udvalgets beslutning bekræfter, at vi i regionsrådet har set rigtigt, når vi har besluttet, at Kolding Sygehus skal være et akutsygehus, og jeg er glad for, at udvalget tilmed har godkendt projektet med det budget, som vi har fremlagt, siger regionsrådsformand Carl Holst.
  Byggeriet af Kolding Sygehus omfatter blandt andet en helt ny fælles akutmodtagelse og en ny sengebygning. 
  Der skal bygges cirka 29.000 kvm. og ombygges cirka 33.000 kvm. 
  Kolding Sygehus' areal udgør i dag 94.400 kvm. Sygehuset forventes at stå færdigt i 2016.
  